C 322/30

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 322/08)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Volaille de Bresse“/„Poulet de Bresse“/„Poularde de Bresse“/„Chapon de Bresse“

EÚ č.: PDO-FR-0145-AM03 – 6. 12. 2019

CHOP (X) CHZO ( )

1. Skupina žiadateľov a oprávnený záujem

Comité interprofessionnel de la volaille de Bresse (CIVB) Adresa sídla: Bois de Chize, 71500 Branges FRANCE

Tel. +33 0385751007

Fax +33 0385752899

E-mail: civb@wanadoo.fr

V organizácii Comité interprofessionnel de la volaille de Bresse sa združujú hospodárske subjekty, ktoré sa skutočne podieľajú na činnostiach šľachtenia, liahnutia, chovu či porážania hydiny s CHOP „Volaille de Bresse“, a organizácia je teda oprávnená predložiť túto žiadosť.

2. Členský štát alebo tretia krajina

Francúzsko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné [uveďte]

4. Typ zmeny (zmien)

Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Položka „Opis výrobku“

Ustanovenie:

„Uvádzanie na trh v stave ‚pripravené na varenie‘ a ‚hlboko mrazené‘ je povolené len v prípade kurčiat a za predpokladu, že končatiny, s výnimkou prstov, neboli odrezané.“

sa mení takto:

„Uvádzanie na trh v stave ‚pripravené na varenie‘ je povolené v prípade kurčiat a mládok za predpokladu, že končatiny, s výnimkou prstov, neboli odrezané. Krájanie je povolené len v prípade kurčiat a vzťahuje sa len na kúsky s kožou. Z krájania sú vylúčené droby, hlava a beháky. Uvádzanie na trh v stave ‚hlbokomrazené’ je povolené len v prípade kurčiat ‚pripravených na varenie‘ a nakrájaných kúskov.“

Táto zmena umožňuje doplniť mládky medzi hydinu, v prípade ktorej je povolené uvádzanie na trh v stave „pripravené na varenie“, a stanoviť povolenie krájať hydinu len v prípade kúskov kurčaťa s kožou, čo je prvok typický pre hydinu „Volaille de Bresse“. Z krájania sú vylúčené droby, hlava a beháky.

Okrem toho hlboké zmrazenie, ktoré bolo povolené len v prípade kurčiat „pripravených na varenie“, je povolené aj v prípade nakrájaných kúskov kurčaťa.

Navrhované zmeny by odvetviu umožnili prispôsobiť sa novým zvykom spotrebiteľov, ako preukázali spotrebiteľské prieskumy (WorldpanelKantar, 2017), pri súčasnom zachovaní všetkých špecifických vlastností hydiny „Volaille de Bresse“, najmä opisu kože.

Ustanovenie:

„Mŕtva hydina má hmotnosť minimálne:

— […],

— 1,8 kg v čiastočne vypitvanom stave v prípade mládok,

— […].“

sa mení takto:

„Mŕtva hydina má hmotnosť minimálne:

— […],

— 1,8 kg v čiastočne vypitvanom stave v prípade mládok (čiže 1,5 kg v stave ‚pripravené na varenie‘),

— […].“

Uvádza sa minimálna hmotnosť mládok „pripravených na varenie“ 1,5 kg.

Mení sa bod 3.2 jednotného dokumentu, aby sa zohľadnili tieto zmeny.

Okrem toho sa navrhujú aj zjednodušenia jednotného dokumentu, a to vypustením určitých informácií.

Ustanovenie:

„Kurča ‚Poulet de Bresse‘ je kurča samčieho alebo samičieho pohlavia vo veku najmenej 108 dní, s minimálnou hmotnosťou 1,3 kg v čiastočne vypitvanom stave (alebo 1 kg v stave ‚pripravené na varenie‘). Mládka ‚Poularde de Bresse‘ je pohlavne dospelá samica vo veku najmenej 140 dní, s fyziologickou schopnosťou produkovať vajcia, ale ktorá ešte nezačala svoj znáškový cyklus, s minimálnou hmotnosťou 1,8 kg v čiastočne vypitvanom stave. Kurčatá a mládky môžu byť v závislosti od využitia zabaliť do textílie (‚roulage‘) a zviazať (‚bridage‘). Kapún „Chapon de Bresse“ je vykastrovaný kohút vo veku najmenej 224 dní, s minimálnou hmotnosťou 3,0 kg v čiastočne vypitvanom stave. Predáva sa výhradne pri príležitosti koncoročných sviatkov v čase od 1. novembra do 31. januára. V závislosti od využitia sa musí povinne zabaliť do textílie rastlinného pôvodu (ľan, konope, bavlna) a zviazať tak, že hydina je celá zavinutá s výnimkou krku, ktorého horná tretina je ponechaná s perím.“

sa nahrádza ustanovením:

„Kurča ‚Poulet de Bresse‘ má hmotnosť minimálne 1,3 kg v čiastočne vypitvanom stave (alebo 1 kg v stave „pripravené na varenie“). Mládka ‚Poularde de Bresse‘ má hmotnosť minimálne 1,8 kg v čiastočne vypitvanom stave (1,5 kg v stave „pripravená na varenie“). Kurčatá a mládky sa môžu v závislosti od využitia zabaliť do textílie (‚roulage‘) a zviazať (‚bridage‘). Kapún „Chapon de Bresse“ má hmotnosť minimálne 3,0 kg v čiastočne vypitvanom stave. Predáva sa od 1. novembra do 31. januára. V závislosti od využitia sa musí povinne zabaliť do textílie rastlinného pôvodu (ľan, konope, bavlna) a zviazať tak, že hydina je celá zavinutá s výnimkou krku, ktorého horná tretina je ponechaná s perím.“

Údaje o dĺžke chovu boli vypustené len z položky „Opis výrobku“ jednotného dokumentu. V špecifikácii však zostávajú rovnaké, čiže minimálne 108 dní v prípade kurčaťa, minimálne 140 dní v prípade mládky a minimálne 224 dní v prípade kapúna. Umožňuje to dodržať požiadavky týkajúce sa obmedzenia počtu slov v jednotnom dokumente uvedené v článku 6 nariadenia (EÚ) č. 668/2014.

V súlade so zmenami špecifikácie, ktorými sa povoľuje prezentácia výrobku „pripravené na varenie“, sa vypúšťa toto ustanovenie jednotného dokumentu:

„Hydina sa predáva v čiastočne vypitvanom stave (‚effilée‘). Uvádzanie na trh v stave ‚pripravené na varenie‘ a ‚hlboko mrazené‘ je povolené len v prípade kurčiat a za predpokladu, že končatiny, s výnimkou prstov, neboli odrezané.“

a nahrádza sa týmto ustanovením:

„Hydina sa predáva v čiastočne vypitvanom stave (‚effilée‘). Uvádzanie na trh v stave ‚pripravené na varenie‘ je povolené len v prípade kurčiat a mládok za predpokladu, že končatiny, s výnimkou prstov, neboli odrezané. Uvádzanie na trh v stave ‚krájané‘ je povolené len pri kurčatách. Uvádzanie na trh v stave ‚hlbokomrazené‘ je povolené len pri kurčatách (‚pripravených na varenie‘ alebo nakrájaných kúskoch).“

Tieto zmeny umožňujú zosúladenie položky „Opis výrobku“ so zmenenou špecifikáciou.

5.2. Položka „Zemepisná oblasť“

Ustanovenie:

„Zemepisná oblasť označenia pôvodu ‚Volaille de Bresse‘, v ktorej prebieha šľachtenie, rozmnožovanie a liahnutie, ako aj chov, porážka, príprava hydiny a v prípade potreby jej hlboké zmrazenie, zahŕňa územia týchto obcí alebo ich časti:“

sa mení takto:

„Všetky fázy výroby (šľachtenie, rozmnožovanie a liahnutie, ako aj chov, porážka, príprava, krájanie a v prípade potreby hlboké zmrazenie) prebiehajú v zemepisnej oblasti, ktorá zahŕňa celé územia alebo časti týchto obcí na základe oficiálneho zemepisného kódexu z roku 2018:“

Medzi fázy, ktoré sa musia uskutočniť v zemepisnej oblasti, sa dopĺňa krájanie. Mení sa bod 3.5 jednotného dokumentu, aby sa zohľadnila táto zmena.

Dopĺňa sa odkaz na rok vydania platného zemepisného kódexu, aby bol zoznam presný a jednoznačný.

Dopĺňa sa ustanovenie: „Kartografická dokumentácia znázorňujúca zemepisnú oblasť je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité).“

Okrem toho sa z dôvodu vývoja francúzskych právnych prepisov o hraniciach a názvoch obcí určité obce zlúčili, a teda sa zmenil ich názov. Zmenila sa podoba kantónov. Zoznam obcí sa teda aktualizoval. Hranice zemepisnej oblasti sa nezmenili, ide o povinnosť vyplývajúcu zo zmeny francúzskych právnych predpisov. Bod 4 jednotného dokumentu sa mení, aby sa zohľadnila táto zmena.

5.3. Položka „Dôkaz o pôvode“

V bode „4.2. Vysledovateľnosť“ sa dopĺňa toto ustanovenie: „Musia sa zaregistrovať tieto údaje o prevádzkach, kde sa mäso krája:

— názov bitúnku (ak sa mäso krája v inom hospodárskom subjekte),

— šarža hydiny, názov chovateľa a dátum porážky,

— druh kúskov, na ktoré sa mäso pokrájalo,

— počet kúskov,

— vstupná hmotnosť krájanej hydiny,

— výstupná hmotnosť nakrájaných kúskov.“

Toto ustanovenie sa do špecifikácie dopĺňa, aby sa zabezpečila vysledovateľnosť, a to aj v prevádzkach, kde prebieha krájanie, aby sa zabránilo riziku straty identifikačných prvkov.

V bode „4.3. Identifikácia hydiny“ sa dopĺňa toto ustanovenie:

„V prípade nakrájaných kurčiat určených na predaj spotrebiteľovi sa každá spotrebiteľská jednotka označí samostatne, aby sa umožnila vysledovateľnosť až k chovateľovi (identifikačné číslo vydané skupinou).“

Toto ustanovenie umožňuje zabezpečiť vysledovateľnosť nakrájaných kúskov, aby sa zabránilo narušeniu vysledovateľnosti vzhľadom na stratu nerozpojiteľného identifikačného prvku, napríklad krúžku na beháku celého kusa hydiny. V tomto ustanovení sa spresňujú náležitosti identifikácie kurčiat, ktoré sa predávajú nakrájané na kusy.

Toto ustanovenie sa doplnilo aj do bodu 3.7 jednotného dokumentu.

5.4. Položka „Spôsob výroby“

V bode „5.3. Podmienky chovu zvierat“:

sa zo špecifikácie vypúšťa toto ustanovenie:

„V prípade výnimočných klimatických okolností, ktoré by mali vplyv na trávnaté výbehy alebo zásobovanie obilninami, môže riaditeľ INAO po tom, ako skupina vydá stanovisko, udeliť dočasné výnimky, aby sa zabezpečila potrava pre hydinu.“

V tomto ustanovení sa umožňovalo udelenie výnimky zo špecifikácie v prípade výnimočných klimatických okolností. Najmä po zmene nariadenia týkajúceho sa CHOP [nariadenia (EÚ) č. 1151/2012] a jeho vykonávacích a delegovaných nariadení sa toto ustanovenie zo špecifikácie vypúšťa, keďže patrí do rozsahu všeobecných právnych predpisov.

Ustanovenie:

„Zvieratá sa môžu kŕmiť len týmito krmivami:

— obilniny pochádzajúce výhradne zo zemepisnej oblasti označenia pôvodu a podľa možnosti vypestované na príslušnej farme,

— […].“

sa nahrádza takto:

„Zvieratá sa môžu kŕmiť len týmito krmivami:

— obilniny, samostatne alebo v kombinácii so strukovinami pestovanými na zrno, pochádzajúce výhradne zo zemepisnej oblasti označenia pôvodu a podľa možnosti vypestované v príslušnom poľnohospodárskom podniku,

— […].“

Ustanovenie: „Krmivo teda tvoria hlavne zdroje z výbehu (tráva, hmyz, malé mäkkýše…), ktoré sa dopĺňajú obilninami (kukurica, pohánka, pšenica, ovos, triticale, jačmeň, ako aj mlieko a jeho vedľajšie produkty).“

sa mení takto:

„Krmivo teda tvoria hlavne zdroje z výbehu (tráva, hmyz, malé mäkkýše…), ktoré sa dopĺňajú obilninami (kukurica, pohánka, pšenica, ovos, triticale, jačmeň, raž), ako aj mliekom a jeho vedľajšími produktmi. Tieto obilniny sa môžu vypestovať v polykultúre so strukovinami pestovanými na zrno (vika, hrach, hrachor, bôb, vlčí bôb, šošovica), ak obilniny tvoria väčšinu osiatej pôdy, pokiaľ ide o počet zŕn.“

Ustanovenie:

„Tieto obilniny, z ktorých kukurica tvorí 40 % kŕmnej dávky, môžu byť varené, klíčené, drvené alebo pomleté. Žiadne iné spracovanie nie je povolené.“

sa nahrádza ustanovením:

„Toto zrno, z ktorého kukurica tvorí 40 % kŕmnej dávky, môže byť varené, klíčené, drvené alebo pomleté. Žiadne iné spracovanie nie je povolené.“

Tieto zmeny umožňujú povolenie polykultúry obilnín a strukovín pestovaných na zrno ako úplnej alebo čiastočnej alternatívy k používaniu kukuričného lepku a k nadmernému hnojeniu pestovanej pšenice. Umožňujú sa tým „agroekologické“ pestovateľské postupy ako možná alternatíva k súčasným postupom obohacovania krmiva v rastovej fáze o bielkoviny. Tieto polykultúry totiž umožňujú obmedziť ošetrovanie plodín (hnojivá, herbicídy, insekticídy, fungicídy) priamo a celkovo na úrovni striedavého osevného postupu vyváženejším striedaním plodín. Napokon sa posilní krmivová sebestačnosť podnikov (zníženie používania kukuričného lepku) a lepšie sa zachovajú živé organizmy vo výbehoch (zníženie rezíduí pesticídov v obilninách).

Okrem toho sa podľa viacerých prameňov javí, že tento postup sa používal už pred storočiami.

Okrem toho sa do zoznamu obilnín povolených v špecifikácii doplnila raž. Túto obilninu tradične používali chovatelia hydiny z oblasti Bresse.

Mení sa bod 3.4 jednotného dokumentu, aby sa zohľadnili tieto zmeny, čo sa prejavuje vypustením tohto ustanovenia z jednotného dokumentu:

„Hydina sa po tomto ‚štartovacom‘ období chová v trávnatom výbehu. Krmivo teda tvoria hlavne zdroje z výbehu (tráva, hmyz, malé mäkkýše…), ktoré sa dopĺňajú obilninami (kukurica, pohánka, pšenica, ovos, triticale, jačmeň, ako aj mlieko a jeho vedľajšie produkty). Tieto obilniny, z ktorých kukurica tvorí 40 % kŕmnej dávky, môžu byť varené, klíčené, drvené alebo pomleté. Žiadne iné spracovanie nie je povolené. V 36. až 84. dni chovu, čo je obdobie, ktoré zodpovedá vývoju kostry, sa ako doplnok ku krmivám z miestnych zdrojov môžu podávať bielkoviny, minerály a vitamíny.“

Nahrádza sa týmto ustanovením:

„Hydina sa počas ‚rastového‘ obdobia chová v trávnatom výbehu. Krmivo teda tvoria hlavne zdroje z výbehu (tráva, hmyz, malé mäkkýše…), ktoré sa dopĺňajú mliekom a jeho vedľajšími produktmi a obilninami (kukurica, pohánka, pšenica, raž, ovos, triticale, jačmeň, ako aj mlieko a jeho vedľajšie produkty). Tieto obilniny sa môžu vypestovať v polykultúre so strukovinami pestovanými na zrno (vika, hrach, hrachor, bôb, vlčí bôb, šošovica), ak obilniny tvoria väčšinu osiatej pôdy. Kukurica tvorí najmenej 40 % kŕmnej dávky. V 36. až 84. dni chovu sa ako doplnok ku krmivám z miestnych zdrojov môžu podávať bielkoviny, minerály a vitamíny.“

Okrem toho sa opravuje zjavná chyba: „rastové“ obdobie, a nie „štartovacie“ obdobie, ako sa potvrdzuje ďalej v tom istom jednotnom dokumente: „Za týmto ‚rastovým‘ obdobím nasleduje obdobie ‚výkrmu‘…“

V súlade so zmenami špecifikácie sa do jednotného dokumentu takisto dopĺňa možnosť pestovať obilniny v polykultúre so strukovinami a podávať úrodu hydine.

Z dôvodu opravy zjavnej chyby a doplnenia raže medzi povolené obilniny sa reviduje bod 3.4 jednotného dokumentu, aby sa splnili požiadavky týkajúce sa obmedzenia počtu slov jednotného dokumentu uvedené v článku 6 nariadenia (EÚ) č. 668/2014.

Toto ustanovenie sa vypúšťa, lebo úvodná veta neobsahuje informácie dôležité na pochopenie tohto bodu, keďže každá fáza sa bližšie opisuje ďalej:

„Hydina sa chová v troch po sebe nasledujúcich obdobiach (štart, rast a výkrm). Počas týchto období sa zvieratá môžu kŕmiť len týmito krmivami:“

Nahrádza sa týmto ustanovením:

„Zvieratá sa môžu kŕmiť len týmito krmivami:“

Toto ustanovenie sa preformulovalo bez toho, aby sa zmenil význam:

„Za týmto ‚rastovým‘ obdobím nasleduje obdobie ‚výkrmu‘, ktoré trvá najmenej desať dní v prípade kurčiat, tri týždne v prípade mládok a štyri týždne v prípade kapúnov,…“

Zmenené ustanovenie:

„Obdobie ‚výkrmu‘ trvá najmenej desať dní v prípade kurčiat, tri týždne v prípade mládok a štyri týždne v prípade kapúnov.“

Názov bodu

„5.4 Porážanie, príprava a balenie“

sa nahrádza týmto názvom:

„5.4. Porážanie, krájanie, príprava a balenie“

Dopĺňa sa toto ustanovenie:

„Krájanie kurčaťa ‚Poulet de Bresse‘:

— Hygiena a zabezpečenie sanitárnych podmienok pri krájaní: — Medzi porážkou a krájaním môže byť odstup najviac tri dni. — Linka alebo stôl, kde prebieha krájanie, sa musia predtým, ako sa začne krájanie novej šarže, úplne očistiť od zvyškov po krájaní predchádzajúcej šarže.

— Osobitné kritériá týkajúce sa krájania: — Krájanie sa vykonáva ručnými nástrojmi. — Porazená hydina musí byť mäsitá, s rovnomernou vrstvou tuku, končatiny nesmú vykazovať zlomeniny. — Vzhľad nakrájaných kúskov musí byť v súlade s kritériami prezentácie CHOP (v závislosti od daného kúska): koža musí byť čistá, bez bŕk, trhlín, podliatin alebo abnormálneho zafarbenia.“

Doplnenie tohto ustanovenia umožňuje zabezpečiť sanitárne podmienky a udržanie organoleptickej a vizuálnej kvality výrobku v prípade, že sa pred uvedením na trh krája. Stanovujú sa tak podmienky krájania. Na odôvodnenie týchto bodov sa ešte dopĺňajú tieto ustanovenia:

„Kurča ‚Poulet de Bresse‘ sa vyznačuje štíhlou kostrou a jemnou kožou, ako aj prítomnosťou výrazného množstva podkožného a medzisvalového tuku. Jatočné telá sú teda mimoriadne krehké a musí sa s nimi manipulovať starostlivo, aby nedošlo k poraneniu kostry, kože, ktorá sa z kúskov hydiny uvádzaných na trh nesmie odstrániť, a k oxidácii podkožného tuku. Napríklad tempo porážania tejto hydiny je mimoriadne pomalé a fáza šklbania peria sa povinne vykonáva ručne, aby sa zohľadnila krehkosť kože a kostry.

Činnosti porážania, prípravy jatočných tiel, krájania a balenia majú zásadný význam na zachovanie vlastností CHOP ‚Poulet de Bresse‘.

Základom teda je, aby tieto činnosti vykonávali hospodárske subjekty s potrebným know-how, ktoré boli vytvorené konkrétne na krájanie tejto hydiny. Cieľom tejto požiadavky je zabrániť riziku narušenia záruky kvality a tomu, aby sa na trh uviedol konečný výrobok, ktorý by nespĺňal organoleptické kritériá.

Okrem toho, keďže sa identifikačné značky (krúžok a plomba) pri krájaní a balení odstránia, vykonávanie týchto činností v zemepisnej oblasti so zavedeným systémom kontroly na overenie ich vykonávania umožňuje obmedziť riziko narušenia vysledovateľnosti, ako aj riziko podvodu. Napokon, vykonávanie činností v zemepisnej oblasti umožňuje obmedziť manipuláciu a dĺžku prepravy, ktoré by mohli znížiť kvalitu tohto mimoriadne krehkého konečného výrobku.

Z toho vyplýva, že všetky činnosti krájania a balenia, ktoré umožňujú získanie kurčaťa s CHOP ‚Poulet de Bresse‘, sú založené na osobitných pravidlách a špecifickom know-how. Ich vykonávanie vo vhodných zariadeniach nachádzajúcich sa v zemepisnej oblasti má teda rozhodujúci význam na:

— zachovanie kvalitatívnych vlastností,

— zaručenie pravosti výrobku,

— zabezpečenie dôslednej kontroly jednej z prezentácií výrobku, ktoré sa na trhu vyskytujú najčastejšie.“

V bode „5.5. Hlboké zmrazenie kurčiat“

sa ustanovenie:

„Kurčatá sa zmrazia najneskôr tri dni po porážke. Kurčatá (celé, pripravené na varenie) sa zmrazia tak, že prejdú tunelom s teplotou vzduchu pri vývode z výparníka –35 °C až –40 °C. […]“

mení takto:

„Kurčatá (celé, pripravené na varenie alebo nakrájané) sa zmrazia najneskôr tri dni po porážke. Kurčatá (celé, pripravené na varenie alebo nakrájané) sa zmrazia tak, že prejdú tunelom s teplotou vzduchu pri vývode z výparníka –35 °C až –40 °C. […]“

Podmienky, ktoré sa vzťahujú na hlboké zmrazenie celých kurčiat a kurčiat pripravených na varenie, sa teda rozširujú na kúsky kurčaťa.

Pojem „DLUO“ (optimálna lehota spotreby) sa vypúšťa a nahrádza sa pojmom „DDM“ (dátum minimálnej trvanlivosti) v súlade so zmenami platných všeobecných právnych predpisov. Údaj o dĺžke trvanlivosti sa nemení (12 mesiacov).

5.5. Položka „Súvislosť“

V súlade s očakávaniami Európskej komisie sa do špecifikácie dopĺňa úvodná veta o súvislosti:

„Hydina ‚Volaille de Bresse‘/‚Poulet de Bresse‘/‚Poularde de Bresse‘/‚Chapon de Bresse‘ patrí do osobitného galského plemena, prípadne plemena Bresse. Má bielu farbu, je vyšľachtené na miestnej úrovni a vyznačuje sa pomalým rastom. Toto vidiecke plemeno dokonale prispôsobené klimatickým podmienkam oblasti Bresse umožňuje čo najlepšie využiť trávnaté výbehy, do ktorých sa hydine umožní prístup a kde si môže sama vyhľadávať potravu, a tak si na štíhlej kostre vypracovať výrazné svalstvo. Jeho doplnkové krmivo chudobné na bielkoviny, ale bohaté na kukuricu, a jeho výkrm umožnili vychovať hydinu typu ‚volaille grasse‘ (tučnú hydinu). Touto vlastnosťou sa hydina z oblasti Bresse preslávila.“

Táto zmena sa prenáša do jednotného dokumentu.

V špecifikácii sa ustanovenie:

„Chovné postupy spočívajú v tradičnom kŕmnom režime, ktorý je založený na samostatnom kŕmení sa hydiny v trávnatých výbehoch (červy, tráva...), doplnenom o obilniny a mliečne výrobky (zriedené mlieko, srvátka, sušené mlieko, cmar...).“

nahrádza takto:

„Chovné postupy spočívajú v tradičnom kŕmnom režime, ktorý je založený na samostatnom kŕmení sa hydiny v trávnatých výbehoch (červy, tráva...), doplnenom o zrno a mliečne výrobky (zriedené mlieko, srvátka, sušené mlieko, cmar...).“

Táto zmena umožňuje, aby sa vzali do úvahy obilniny aj strukoviny pestované na zrno uvedené v časti o krmive. Táto zmena sa takisto v zhodnom znení prenáša do jednotného dokumentu.

Bod 5. „Súvislosť so zemepisnou oblasťou“ jednotného dokumentu sa takisto mení v týchto bodoch:

Tieto odseky sa z jednotného dokumentu vypúšťajú, lebo sa nepovažujú za dôležité na preukázanie súvislosti medzi špecifickosťou výrobku a prírodnými alebo ľudskými faktormi zemepisného prostredia:

„Po správnom uvarení nevyhnutnom na zachovanie všetkých organoleptických kvalít sa hydina vyznačuje najmä vysokou mäsovou úžitkovosťou, veľkou jemnosťou, výraznou chuťou a šťavnatosťou mäsa. Pokiaľ ide o mäsovú úžitkovosť, hydina z Bresse je pozoruhodná veľkosťou svojich mäsitých častí (dĺžka a šírka pŕs alebo guľatosť stehien). Všetky kosti sú veľmi tenké, hlava a krk štíhle, takže podiel nekonzumovateľných častí je mimoriadne nízky. Po vykrvení a ošklbaní sa hydina vyznačuje zaoblenosťou mäsa a tuku, vďaka ktorej nič nevyčnieva. Mäso je jemné a šťavnaté, za čo si na parížskych trhoch vyslúžilo prezývku ‚moelleux‘. Mäso sa samo oddeľuje od kosti a jednotlivé svaly sa dajú od seba oddeliť mimoriadne ľahko. Svalové vlákna sú tak jemné, že sú len ťažko rozoznateľné. Nevyskytujú sa takmer žiadne šľachy a aponeurózy, a pokiaľ áno, tak splývajú s mäsom. Okrem povrchového tuku, ktorý sa mení podľa úrovne vykŕmenia, je tuk prítomný aj v svalovine hydiny. Dá sa povedať, že každé miniatúrne svalové vlákno je ‚obalené‘ v jemnom tukovom obale, ktorý po uvarení dodáva mäsu jeho výnimočnú jemnosť. Mládka je guľatejšia a ťažšia ako kurča a vyznačuje sa špecifickou chuťovou kvalitou vďaka vyššiemu stupňu vykŕmenia. Kapún je pre svoju kastráciu a väčšiu dĺžku života, ktoré sú priaznivé pre dlhodobý a pravidelný prienik tuku do svalového tkaniva, hydinou s veľmi vysokou gastronomickou hodnotou, ktorá sa dodáva na trh výhradne pri príležitosti koncoročných sviatkov. Skúsení ochutnávači uznávajú, že mäso z tejto hydiny má osobitnú vôňu, ktorá z neho robí vyhľadávanú pochúťku tých najväčších labužníkov.“

„Dĺžka chrbta zaručuje mohutnosť pŕs.“

„Už v roku 1591 sa v mestských záznamoch mesta Bourg-en-Bresse uvádza hydina z Bresse a najmä ‚chapons gras‘. Od 17. storočia sa čoraz častejšie vyskytujú platby kapúnmi a mládkami a na konci 18. storočia už figurujú na všetkých nájomných zmluvách. Na šťavnatosť mäsa poukázal neskôr gastronóm Brillat-Savarin, ktorý v roku 1825 vo svojom diele ‚Physiologie du goût napísal‘: ‚V prípade mládok treba dávať prednosť tým, čo sa chovajú v Bresse.‘“

„Rozvoj produkcie podporilo lepšími obchodnými možnosťami vďaka vybudovaniu železničnej trate Paríž – Lyon – Marseille (PLM). Aj blízkosť veľkého mesta (napríklad Lyon) je určite nezanedbateľným faktorom rozvoja.“

„V minulosti si chovné jedince do kŕdľa vyberali chovatelia sami. Neskôr vďaka kolektívnemu úsiliu v rámci sektora vzniklo v roku 1955 chovné stredisko. Stredisko riadi rodokmeňový výber, ktorý umožňuje zachovať plemeno.“

„Po zabití sa hydina predáva vo veľmi originálnej obchodnej úprave a s golierom z peria na krku.“

„Osobitnú pozornosť venujú chovatelia štíhlej hydine, ku ktorej patrí kapún (kohút vyliahnutý skoro na jar a vykastrovaný pred 15. júlom), a mládka (sliepka staršia ako kurča, ktorá ešte nezačala svoj znáškový cyklus). Záverečný výkrm štíhlej hydiny v klietkach trvá dlhšie ako v prípade kurčiat, pričom najčastejšie sa jej podávajú výdatné krmivo v podobe kaše. S hydinou sa zaobchádza starostlivo aj pri zabíjaní. Pri šklbaní sa dbá na to, aby sa nepoškodila koža.“

„Tieto produkty, ktoré majú hlboké korene v miestnej gastronómii, pripravujú a propagujú najväčší kuchári vo Francúzsku a v zahraničí.“

„Veľká časť tejto hydiny sa predáva na štyroch špecifických súťažiach nazvaných ‚Les glorieuses de Bresse‘. Prvá z nich sa konala v Bourg-en-Bresse už 23. decembra 1862. Ďalšie tri podujatia sa konajú v týždni pred Vianocami v Pont-de-Vaux, Montrevel-en-Bresse a Louhans, kde sa ponúka vyše 1000 zavinutých kusov hydiny, pričom najkrajšie zvieratá hodnotí porota. Za kapúny a mládky, ktoré získali prvé miesto, sú obchodníci s hydinou ochotní zaplatiť veľmi vysoké sumy. Tie najlepšie kusy bývajú ozdobou najkrajších výkladov a vianočných a novoročných sviatočných stolov. Súťaže sú dôkazom hrdosti chovateľov na svoje produkty a ich silnej naviazanosti na svoju prácu.“

„Spôsob chovu, starostlivosť a výkrm dodávajú hydine po uvarení pozoruhodné organoleptické vlastnosti. Tradičný postup sťahovania štíhlej hydiny do veľmi tesnej textílie, pomáha prenikaniu tuku do svalov. Étery absorbované tukom a uvoľnené varením navzájom reagujú a nasiaknu do celej mäsovej hmoty, čo dodáva hydine jej jemnú vôňu.“

Vypúšťajú sa názvy podkapitol: 5.1. Špecifickosť zemepisnej oblasti: — Ľudské faktory

Prírodné faktory 5.2. Špecifickosť výrobku: 5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Tieto časti sa vypúšťajú, lebo mnoho z týchto prvkov neprináša dôležité doplňujúce informácie na preukázanie súvislosti alebo predstavuje informácie týkajúce sa tepelne upraveného hydinového mäsa (na ktoré sa špecifikácia nevzťahuje). Vypustenie týchto odsekov umožňuje v jednotnom dokumente zdôrazniť základné a nevyhnutné prvky súvislosti s pôvodom.

5.6. Položka „Označovanie“

V bode 8 špecifikácie sa ustanovenie: „Na etikete sa nachádza logo CHOP Európskej únie.“ vypúšťa, lebo je od 4. januára 2016 nadbytočné vo vzťahu k nariadeniu č. 1151/2012.

Toto ustanovenie sa vypúšťa aj z bodu 3.7 jednotného dokumentu.

Do bodu 8 špecifikácie sa dopĺňa toto ustanovenie: „V prípade nakrájaných kurčiat sa každá spotrebiteľská jednotka označí samostatne, aby sa umožnila vysledovateľnosť až k chovateľovi (identifikačné číslo vydané skupinou).“

Toto ustanovenie umožňuje stanoviť a zabezpečiť náležitosti identifikácie kurčiat pri uvádzaní na trh, ak sa naň uvádzajú nakrájané.

Táto zmena sa prenáša v rovnakom znení do bodu 3.7 „Špecifické pravidlá označovania výrobku, na ktorý sa vzťahuje registrovaný názov“ jednotného dokumentu.

V jednotnom dokumente sa tieto ustanovenia:

„Neprenosný a nerozpojiteľný krúžok s údajmi chovateľa. Neprenosná plomba v podobe spony s nápisom ‚Bresse‘. V prípade bitúnkov sa na nej uvádzajú údaje bitúnku. V prípade porážania na farme chovateľom sa na plombe uvádza nápis ‚Abattage à la ferme‘.“

nahrádzajú takto:

„Nerozpojiteľný krúžok s údajmi chovateľa. Plomba v podobe spony s nápisom ‚Bresse‘. V prípade bitúnkov sa na nej uvádzajú údaje bitúnku. V prípade porážania na farme chovateľom sa na plombe uvádza nápis ‚Abattage à la ferme‘.“

Cieľom tohto zjednodušenia je splniť podmienky týkajúce sa obmedzenia počtu slov v jednotných dokumentoch pripomenuté v článku 6 nariadenia (EÚ) č. 668/2014.

Z jednotného dokumentu sa z rovnakého dôvodu vypúšťa toto ustanovenie: „Krúžok aj plomba sú jednorazové a vyžadujú si riadne upevnenie, aby nemohlo dôjsť k ich porušeniu.“

5.7. Položka „Iné“

– Skupina žiadateľov

Ustanovenie týkajúce sa zloženia skupiny žiadateľov:

„Zloženie: Medziodvetvový výbor pre hydinu z oblasti Bresse je zložený z hospodárskych subjektov zapojených do výroby označenia pôvodu ‚Volaille de Bresse‘/‚Poulet de Bresse‘/‚Poularde de Bresse‘/‚Chapon de Bresse‘. Sú to šľachtitelia, prevádzkovatelia liahní, chovatelia, bitúnky a pridružení členovia rozdelení do šiestich kolégií:

— kolégium šľachtiteľov,

— kolégium prevádzkovateľov liahní,

— kolégium chovateľov,

— kolégium chovateľov-prevádzkovateľov bitúnkov,

— kolégium bitúnkov,

— kolégium pridružených členov.“

sa mení takto:

„Zloženie: Medziodvetvový výbor pre hydinu z oblasti Bresse je zložený z hospodárskych subjektov zapojených do výroby označenia pôvodu ‚Volaille de Bresse‘/‚Poulet de Bresse‘/‚Poularde de Bresse‘/‚Chapon de Bresse‘. Sú to šľachtitelia, prevádzkovatelia liahní, chovatelia, bitúnky, prevádzky, kde sa vykonáva krájanie, a pridružení členovia rozdelení do šiestich kolégií:

— kolégium šľachtiteľov,

— kolégium prevádzkovateľov liahní,

— kolégium chovateľov,

— kolégium chovateľov-prevádzkovateľov bitúnkov,

— kolégium bitúnkov a prevádzok, kde sa vykonáva krájanie,

— kolégium pridružených členov.“

Touto zmenou sa umožnilo doplniť do skupiny žiadateľov hospodárske subjekty, v ktorých sa kurčatá krájajú.

– Vnútroštátne požiadavky

V nadväznosti na požadované zmeny sa vo vnútroštátnych požiadavkách menia dve hlavné položky kontroly.

Ustanovenie o kontrole umiestnenia hospodárskych subjektov:

„Umiestnenie hospodárskych subjektov (šľachtiteľ, prevádzkovateľ liahne/chovateľ, bitúnok) Šľachtiteľské zariadenia (budovy, kde sa kurčatá krížia), zariadenia na liahnutie (liahne) a chovateľské zariadenia v zemepisnej oblasti označenia“

sa mení takto:

„Umiestnenie hospodárskych subjektov

Šľachtiteľské zariadenia (budovy, kde sa kurčatá krížia), zariadenia na liahnutie (liahne), chovateľské zariadenia, bitúnky a zariadenia na krájanie v zemepisnej oblasti označenia“

Ustanovenie o kontrole umiestnenia hospodárskych subjektov:

— Minimálna dĺžka chovu kurčiat:

ustanovenie:

„– pre kurčatá

— ≥ 10 dní výkrmu

— ≥ 110 dní chovu“

sa mení takto:

„– pre kurčatá

— ≥ 10 dní výkrmu

— ≥ 108 dní chovu“

Cieľom tejto zmeny je opraviť chybu, ktorá vedie k nesúladu medzi touto časťou venovanou hlavným položkám kontroly a časťou s opisom, kde sa uvádza minimálna dĺžka chovu 108 dní.

Po požadovaných zmenách sa do vnútroštátnych požiadaviek dopĺňajú dva hlavné body kontroly:

— Zloženie krmiva podávaného od 36. dňa: dopĺňa sa toto ustanovenie o kontrole: „Obilniny, ako aj mlieko a jeho vedľajšie produkty v tekutej alebo práškovej forme“ a mení sa takto: „Obilniny, ktoré môžu tvoriť v polykultúre so strukovinami pestovanými na zrno (čo je povolené, ak obilniny tvoria väčšinu osiatej plochy), ako aj mlieko a jeho vedľajšie produkty v tekutej alebo práškovej forme“

— Krájanie: dopĺňa sa toto ustanovenie o kontrole: „Krájanie je povolené len v prípade kurčiat. Porazená hydina musí byť mäsitá, s rovnomernou vrstvou tuku, končatiny nesmú vykazovať zlomeniny. Vzhľad nakrájaných kúskov musí byť v súlade s kritériami prezentácie CHOP (v závislosti od daného kúska): koža musí byť čistá, bez bŕk, trhlín, podliatin alebo abnormálneho zafarbenia.“

JEDNOTNÝ DOKUMENT

„Volaille de Bresse“/„Poulet de Bresse“/„Poularde de Bresse“/„Chapon de Bresse“

EÚ č.: PDO-FR-0145-AM03 – 6.12.2019

CHOP (X) CHZO ( )

1. Názov

„Volaille de Bresse“/„Poulet de Bresse“/„Poularde de Bresse“/„Chapon de Bresse“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Hydina „Volaille de Bresse“/„Poulet de Bresse“/„Poularde de Bresse“/„Chapon de Bresse“ patrí do rodu Gallus a do galského plemena, prípadne plemena Bresse, bielej farby. V dospelosti sa zvieratá vyznačujú typickým vonkajším vzhľadom.

Kurča „Poulet de Bresse“ má hmotnosť minimálne 1,3 kg v čiastočne vypitvanom stave (alebo 1 kg v stave „pripravené na varenie“). Mládka „Poularde de Bresse“ má hmotnosť minimálne 1,8 kg v čiastočne vypitvanom stave (1,5 kg v stave „pripravená na varenie“). Kurčatá a mládky sa môžu v závislosti od využitia zabaliť do textílie („roulage“) a zviazať („bridage“). Kapún „Chapon de Bresse“ má hmotnosť minimálne 3 kg v čiastočne vypitvanom stave. Predáva sa od 1. novembra do 31. januára. Musí sa povinne zabaliť do textílie rastlinného pôvodu (ľan, konope, bavlna) a zviazať tak, že hydina je celá zavinutá s výnimkou krku, ktorého horná tretina je ponechaná s perím. Zabitá hydina je mäsitá, s dobre vyvinutými prsiami. Koža je čistá, bez bŕk, trhlín, podliatin alebo abnormálneho zafarbenia. Hydina je dobre vykŕmená tak, že nevidno chrbticu. Prirodzený tvar hrudnej kosti nie je zmenený. Končatiny nevykazujú zlomeniny. Golier z peria ponechaný na hornej tretine krku je čistý. Beháky sú zbavené všetkých nečistôt. Hydina sa predáva v čiastočne vypitvanom stave („effilée“). Uvádzanie na trh v stave „pripravené na varenie“ je povolené len v prípade kurčiat a mládok za predpokladu, že končatiny, s výnimkou prstov, neboli odrezané. Uvádzanie na trh v stave „krájané“ je povolené len pri kurčatách. Uvádzanie na trh v stave „hlbokomrazené“ je povolené len pri kurčatách („pripravených na varenie“ alebo nakrájaných kúskoch).

Hydina, ktorá bola zabalená a zviazaná, sa môže predávať buď zabalená, alebo rozbalená. Má podlhovastý tvar, keďže krídla a nohy sú zatlačené do trupu a nevytŕčajú. Svalovina musí byť tuhá, tvrdá a pevná.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Zvieratá sa môžu kŕmiť len týmito krmivami:

— obilniny pochádzajúce výhradne zo zemepisnej oblasti označenia pôvodu,

— rastlinné krmivá, vedľajšie produkty a doplnkové krmivá, ktoré pochádzajú z produktov bez genetickej úpravy.

V „štartovacom“ období, ktoré trvá najviac 35 dní, tvoria obilniny najmenej 50 % kŕmnej dávky. K nim sa môžu pridávať doplnkové krmivá pozostávajúce z rastlinných krmív, mliečnych výrobkov, vitamínov a minerálov.

Hydina sa počas „rastového“ obdobia chová v trávnatom výbehu. Krmivo teda tvoria hlavne zdroje z výbehu (tráva, hmyz, malé mäkkýše…), ktoré sa dopĺňajú mliekom a jeho vedľajšími produktmi a obilninami (kukurica, pohánka, pšenica, raž, ovos, triticale, jačmeň). Tieto obilniny sa môžu vypestovať v polykultúre so strukovinami pestovanými na zrno (vika, hrach, hrachor, bôb, vlčí bôb, šošovica), ak obilniny tvoria väčšinu osiatej pôdy. Kukurica tvorí najmenej 40 % kŕmnej dávky. V 36. až 84. deň chovu sa ako doplnok ku krmivám z miestnych zdrojov môžu podávať bielkoviny, minerály a vitamíny.

Maximálny podiel bielkovín v dennej kŕmnej dávke predstavuje 15 %.

Obdobie „výkrmu“ trvá najmenej desať dní v prípade kurčiat, tri týždne v prípade mládok a štyri týždne v prípade kapúnov. Prebieha v drevených klietkach (tzv. „épinettes“), v tmavom, tichom a vetranom priestore. Kŕmna dávka hydiny vtedy zodpovedá kŕmnej dávke počas rastového obdobia, pričom sa môže doplniť o ryžu.

Napokon treba uviesť, že krmivo hydiny (výbeh a obilniny) pochádza z takmer 90 % zo zemepisnej oblasti.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Šľachtenie, rozmnožovanie, liahnutie, ako aj chov, porážanie a krájanie hydiny sa vykonávajú v zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Príprava hydiny (dočisťovanie od peria a čistenie goliera), balenie a prípadné krájanie a hlboké zmrazenie v prípade kurčiat sa vykonávajú v zemepisnej oblasti v súlade s uvedenými prezentáciami:

— čiastočne pitvaná hydina,

— hydina upravená spôsobom „roulage et bridage“ (zabalená a zviazaná do textílie). Zabalenie a zviazanie je v prípade kapúnov povinné a predstavuje tradičnú úpravu hydiny z Bresse v silne stiahnutej a ručne zošívanej (najmenej 15 až 20 stehov podľa toho, či ide o kurča, mládku alebo kapúna) textílii rastlinného pôvodu (ľan, bavlna alebo konope),

— „pripravená na varenie“ len v prípade kurčiat a mládok. Končatiny, s výnimkou prstov, sa ponechávajú,

— „nakrájaná“ alebo „hlbokomrazená“ len v prípade kurčiat.

Povinné vykonávanie týchto etáp v zemepisnej oblasti je odôvodnené veľmi špecifickým a tradičným know-how. Najlepším príkladom je zabalenie a zviazanie. Tento spôsob úpravy, ktorý sa využíva najmä v prípade koncoročných sviatkov, umožňuje lepší prienik tuku do svalov, vďaka čomu sa výraznejšie prejavia organoleptické vlastnosti produktu. Chovatelia hydiny „Volaille de Bresse“ uchovali tieto postupy pri živote aj napriek ich časovej náročnosti a prácnosti. Aj prezentácia hydiny „pripravenej na varenie“ a „hlbokomrazenej“ hydiny sú v prípade CHOP „Volaille de Bresse“ špecifické, keďže končatiny (s výnimkou prstov) sa neodrezávajú.

Osobitnú pozornosť si vyžaduje, aby sa veľmi jemná koža hydiny z Bresse počas šklbania, ohýbania a balenia nepoškodila. Preto sa musí v maximálnej možnej miere obmedziť manipulácia, ktorá by mohla viesť k poškodeniu kože (trhliny, podliatiny alebo abnormálne zafarbenie sú dôvodom na vyradenie hydiny).

Napokon je realizácia všetkých týchto krokov v zemepisnej oblasti nevyhnutná preto, že sa vykonávajú súčasne s etapou klasifikácie hydiny ako CHOP. Až od tejto záverečnej etapy klasifikácie sa hydina môže predávať označená logom CHOP. Výsledkom klasifikácie je označenie identifikačnými značkami, predovšetkým plombami (a pečaťami v prípade mládok a kapúnov), ktoré slúžia na identifikáciu výrobkov a zaručujú vysledovateľnosť.

3.6. Špecifické pravidlá označovania výrobku, na ktorý sa vzťahuje registrovaný názov

Hydina „Volaille de Bresse“/„Poulet de Bresse“/„Poularde de Bresse“/ „Chapon de Bresse“ sa označuje súčasne krúžkom chovateľa, plombou bitúnku, špeciálnou etiketou a identifikačnou pečaťou v prípade mládok a kapúnov.

Etiketa sa umiestňuje na chrbát hydiny v čiastočne pitvanej úprave alebo na hruď hydiny „pripravenej na varenie“ pri klasifikácii hydiny ako chráneného označenia pôvodu pred expedovaním.

Na nerozpojiteľnom krúžku sú uvedené údaje chovateľa. Plomba má podobu spony s nápisom „Bresse“. V prípade bitúnkov sa na nej uvádzajú údaje bitúnku. V prípade porážania na farme chovateľom sa na plombe uvádza nápis „Abattage à la ferme“.

Identifikačné pečate kapúnov a mládok majú podobu pečate s nápisom „Poularde de Bresse roulée“, alebo „Poularde de Bresse“, alebo „Chapon de Bresse“ a nápisom „appellation d’origine contrôlée“, prípadne „appellation d’origine protégée“.

Krúžok upevňuje chovateľ na ľavý behák predtým, ako hydina opustí farmu. Plomba sa umiestňuje na spodnú časť krku pri klasifikácii hydiny ako chráneného označenia pôvodu pred expedovaním. Pečate sa umiestňujú na spodnú časť krku a uchytávajú sa plombami.

V prípade nakrájaných kurčiat určených na predaj spotrebiteľovi sa každá spotrebiteľská jednotka označí samostatne, aby sa umožnila vysledovateľnosť až k chovateľovi (identifikačné číslo vydané ochranným a kontrolným orgánom).

4. Stručné vymedzenie zemepisnej oblasti

Zemepisná oblasť chráneného označenia pôvodu „Volaille de Bresse“/„Poulet de Bresse“/„Poularde de Bresse“/„Chapon de Bresse“ pozostáva z územia týchto obcí alebo ich častí:

Departement Ain: časti obcí: Abergement-Clémenciat (L'), Ceyzériat, Châtillon-sur-Chalaronne, Coligny, Courmangoux, Dompierre-sur-Chalaronne, Dompierre-sur-Veyle, Druillat, Jasseron, Meillonnas, Saint-Didier-sur-Chalaronne, Saint-Étienne-sur-Chalaronne, Saint-Martin-du-Mont, Salavre, Tossiat, Val-Revermont, Verjon, celé obce: Arbigny, Asnières-sur-Saône, Attignat, Bâgé-Dommartin, Bâgé-le-Châtel, Beaupont, Bény, Béréziat, Bey, Biziat, Boissey, Bourg-en-Bresse, Boz, Buellas, Certines, Chanoz-Châtenay, Chavannes-sur-Reyssouze, Chaveyriat, Chevroux, Condeissiat, Confrançon, Cormoranche-sur-Saône, Cormoz, Courtes, Cras-sur-Reyssouze, Crottet, Cruzilles-lès-Mépillat, Curciat-Dongalon, Curtafond, Domsure, Etrez, Feillens, Foissiat, Garnerans, Gorrevod, Grièges, Illiat, Jayat, Laiz, Lent, Lescheroux, Malafretaz, Mantenay-Montlin, Manziat, Marboz, Marsonnas, Mézériat, Montagnat, Montcet, Montracol, Montrevel-en-Bresse, Neuville-les-Dames, Ozan, Péronnas, Perrex, Pirajoux, Polliat, Pont-de-Vaux, Pont-de-Veyle, Replonges, Reyssouze, Saint-André-de-Bâgé, Saint-André-d'Huiriat, Saint-André-sur-Vieux-Jonc, Saint-Bénigne, Saint-Cyr-sur-Menthon, Saint-Denis-lès-Bourg, Saint-Didier-d'Aussiat, Saint-Étienne-du-Bois, Saint-Étienne-sur-Reyssouze, Saint-Genis-sur-Menthon, Saint-Jean-sur-Reyssouze, Saint-Jean-sur-Veyle, Saint-Julien-sur-Reyssouze, Saint-Julien-sur-Veyle, Saint-Just, Saint-Laurent-sur-Saône, Saint-Martin-le-Châtel, Saint-Nizier-le-Bouchoux, Saint-Rémy, Saint-Sulpice, Saint-Trivier-de-Courtes, Sermoyer, Servas, Servignat, Sulignat, Thoissey, Tranclière (La), Vandeins, Vernoux, Vescours, Vésines, Villemotier, Viriat, Vonnas.

Departement Jura: časti obcí: Annoire, Asnans-Beauvoisin, Augéa, Balanod, Beaufort, Bois-de-Gand, Césancey, Chaînée-des-Coupis, Chassagne (La), Chaumergy, Chaussin, Chaux-en-Bresse (La), Cousance, Cuisia, Desnes, Digna, Essards-Taignevaux (Les), Foulenay, Francheville, Gevingey, Longwy-sur-le-Doubs, Maynal, Messia-sur-Sorne, Montmorot, Orbagna, Petit-Noir, Ruffey-sur-Seille, Rye, Saint-Amour, Saint-Jean-d'Etreux, Sainte-Agnès, Trois-Châteaux (Les), Val-Sonnette, Vincelles, Vincent- Froideville, celé obce: Bletterans, Chapelle-Voland, Chêne-Sec, Chilly-le-Vignoble, Commenailles, Condamine, Cosges, Courlans, Courlaoux, Fontainebrux, Frébuans, Hays (Les), Larnaud, Nance, Neublans-Abergement, Relans, Repôts (Les), Trenal, Villevieux.

Departement Saône-et-Loire: časti obcí: Chalon-sur-Saône, Champagnat, Charette-Varennes, Cuiseaux, Fretterans, Joudes, Lays-sur-le-Doubs, Longepierre, Navilly, Tournus, celé obce: Abergement-de-Cuisery (L'), Abergement-Sainte-Colombe (L'), Allériot, Authumes, Bantanges, Baudrières, Beaurepaire-en-Bresse, Beauvernois, Bellevesvre, Bey, Bosjean, Bouhans, Branges, Brienne, Bruailles, Chapelle-Naude (La), Chapelle-Saint-Sauveur (La), Chapelle-Thècle (La), Châtenoy-en-Bresse, Chaux (La), Ciel, Condal, Cuisery, Damerey, Dampierre-en-Bresse, Devrouze, Diconne, Dommartin-lès-Cuiseaux, Epervans, Fay (Le), Flacey-en-Bresse, Frangy-en-Bresse, Frette (La), Frontenard, Frontenaud, Genête (La), Guerfand, Huilly-sur-Seille, Jouvençon, Juif, Lacrost, Lans, Lessard-en-Bresse, Loisy, Louhans, Ménetreuil, Mervans, Miroir (Le), Montagny-près-Louhans, Montcony, Montcoy, Montjay, Montpont-en-Bresse, Montret, Mouthier-en-Bresse, Ormes, Oslon, Ouroux-sur-Saône, Pierre-de-Bresse, Planois (Le), Pontoux, Préty, Racineuse (La), Rancy, Ratenelle, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Saint-Christophe-en-Bresse, Saint-Didier-en-Bresse, Saint-Étienne-en-Bresse, Saint-Germain-du-Bois, Saint-Germain-du-Plain, Saint-Marcel, Saint-Martin-du-Mont, Saint-Martin-en-Bresse, Saint-Maurice-en-Rivière, Saint-Usuge, Saint-Vincent-en-Bresse, Sainte-Croix, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Tartre (Le), Thurey, Torpes, Toutenant, Tronchy, Truchère (La), Varennes-Saint-Sauveur, Verdun-sur-le-Doubs, Vérissey, Verjux, Villegaudin, Vincelles.

5. Súvislosť so zemepisnou oblasťou

Hydina „Volaille de Bresse“/„Poulet de Bresse“/„Poularde de Bresse“/„Chapon de Bresse“ patrí do osobitného galského plemena, prípadne plemena Bresse. Má bielu farbu, je vyšľachtené na miestnej úrovni a vyznačuje sa pomalým rastom.

Toto vidiecke plemeno dokonale prispôsobené klimatickým podmienkam oblasti Bresse umožňuje čo najlepšie využiť trávnaté výbehy, do ktorých sa hydine umožní prístup a kde si môže sama vyhľadávať potravu, a tak si na štíhlej kostre vypracovať výrazné svalstvo.

Jeho doplnkové krmivo chudobné na bielkoviny, ale bohaté na kukuricu, a jeho výkrm umožnili vychovať hydinu typu „volaille grasse“ (tučnú hydinu). Touto vlastnosťou sa hydina z oblasti Bresse preslávila.

Oblasť produkcie hydiny z Bresse zodpovedá mierne kopcovitej nížine s hájmi, ktorá sa sformovala periglaciálnou modeláciou, čo malo za následok vznik veľmi ílovitých, nepriepustných pôd. Podnebie je vlhké.

Kukurica, ktorá sa v oblasti Bresse objavila na začiatku 17. storočia, zohrávala v miestnom poľnohospodárskom systéme ústrednú úlohu ako krmivo hydiny. V priebehu stáročí sa rozvinula tradičná polykultúra založená na pestovaní trávnych porastov a obilnín a chove hydiny a hovädzieho dobytka, ktorá pretrvala dodnes.

Miestne plemeno, ktoré môže ako jediné vôbec získať chránené označenie pôvodu, je veľmi odolné a veľmi dobre prispôsobené prostrediu a vlhkým pôdam z Bresse.

Chovné postupy spočívajú v tradičnom kŕmnom režime, ktorý je založený na samostatnom kŕmení sa hydiny v trávnatých výbehoch (červy, tráva...), doplnenom o zrno a mliečne výrobky (zriedené mlieko, srvátka, sušené mlieko, cmar...). Záverečný výkrm zvierat prebieha v klietkach, tzv. „épinettes“, v tichom a tmavom priestore, aby sa predišlo akémukoľvek rušeniu.

Pri úprave po „bressansky“ (ktorá je v prípade kapúnov povinná), sa beháky a krídla pritlačia k telu. Hydina sa následne zabalí do pevnej textílie rastlinného pôvodu a po stiahnutí ručne zošije jemnou niťou od stredu smerom k hlave a ku kostrči, aby bola celá zavinutá okrem krku, ktorého vrchná tretina ostáva s perím. Po rozbalení má hydina typický tvar valca, z ktorého vyčnieva len hlava a krk.

Zvieratá sa vyznačujú štíhlou kostrou a jemnou kožou, čo poukazuje na dobrý potenciál tvorby mäsa a tuku.

Hydina „Volaille de Bresse“ je kvalifikovaná ako „volaille grasse“: predĺžené a extrémne štíhle telo, čo svedčí o dobrom výkrmnom potenciáli. Táto hydina je ľahko odlíšiteľná od typu hydiny „poulet de grain“, ktorá je väčšia, zavalitejšia a menej anemická.

Bressanská polykultúra priamo súvisí s vlastnosťami prírodného prostredia. Ide najmä o priaznivé podmienky na pestovanie trávnych porastov a kukurice, ktoré si vyžadujú vlhké podnebie a pôdy s bohatými vodnými zásobami. To je kľúčovým faktorom chovu hydiny v tejto oblasti. Vďaka výživovej hodnote kukurice, ktorá sa používa ako doplnok k ostatným obilninám, je možný chov „volaille grasse“, ktorá stojí za dobrou povesťou hydiny „Volaille de Bresse“.

Chovateľom sa podarilo zachovať čistotu plemena a vyšľachtiť „Volaille de Bresse“. Plemeno prežilo v tomto drsnom prostredí vďaka svojej odolnosti. Živí sa čiastočne miestnym, voľne žijúcim živočíšstvom a výživným doplnkovým krmivom pochádzajúcim z predmetnej zemepisnej oblasti (kukurica, mlieko) a podávaným chovateľmi počas chovu a výkrmu.

Chov je teda založený na silnej tradícii, ktorá spája kŕmny režim s obzvlášť nízkym obsahom bielkovín, špecifické postupy výkrmu a neskorý jatočný vek, vďaka ktorému zvieratá dosahujú úplnú fyziologickú zrelosť.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-c299632c-5d77-4297-8f9a-2122d1b942ea

(1) Ú. v. EÚ L 343, 14.12.2012, s. 1.